ΓΡΑΠΤΗ ΕΡΩΤΗΣΗ E-0635/96 υποβολή: Cristiana Muscardini (NI) προς την Επιτροπή (15 Μαρτίου 1996)

Θέμα: Ασυνήθεις πρακτικές πρόωρης συνταξιοδότησης

Σύμφωνα με άρθρο που εμφανίστηκε στις 28 παρελθόντος Φεβρουαρίου στη βελγική εφημερίδα HET NIEUWBLAD, υψηλόβαθμος υπάλληλος της Επιτροπής, ο οποίος έχει ήδη συλληφθεί στο πλαίσιο των ερευνών για την υπόθεση AGUSTA, που αφορά παράνομες χρηματοδοτήσεις του φλαμανδικού Σοσιαλιστικού Κόμματος, έχει τεθεί σε κατάσταση άδειας επ'αόριστον λόγω ασθένειας.

Μπορεί η Επιτροπή να εξηγήσει τους λόγους του περίεργου και ασυνήθιστου αυτού μέτρου;

Μπορεί επίσης να βεβαιώσει η Επιτροπή εάν για τον υψηλόβαθμο υπάλληλο εφαρμόστηκε η διαδικασία που προβλέπεται από τον Κανονισμό Υπηρεσιακής Κατάστασης των Υπαλλήλων των Ευρωπαϊκών Κοινοτήτων για να διαπιστωθούν οι ευθύνες του στην ανωτέρω υπόθεση και να εξακριβωθεί αν η συμπεριφορά του ήταν σύμφωνη προς τις διατάξεις του άρθρου 12 του Τίτλου ΙΙ του προαναφερθέντος Κανονισμού;

Απάντηση του κ. Liikanen εξ ονόματος της Επιτροπής (13 Μαΐου 1996)

Ο πρώην υπάλληλος για τον οποίο γίνεται λόγος δεν εργάζεται πλέον στην Επιτροπή και λαμβάνει σύνταξη αναπηρίας σύμφωνα με τις διατάξεις που προβλέπονται προς το σκοπό αυτό από τον κανονισμό υπηρεσιακής κατάστασης των υπαλλήλων των Κοινοτήτων μετά από γνωμάτευση υγειονομικής επιτροπής. Επισημαίνεται ότι όσον αφορά τη σύσταση της υγειονομικής επιτροπής το όργανο διόρισε έναν επιφανή ειδικό από τη Σκωτία για την εξασφάλιση της μεγαλύτερης δυνατής αντικειμενικότητας. Ο ειδικός αυτός μαζί με το γιατρό που επέλεξε ο πρώην υπάλληλος επέλεξαν από κοινού έναν καθηγητή γερμανικού πανεπιστημίου ως τρίτο μέλος της υγειονομικής επιτροπής. Σύμφωνα με τους όρους του κανονισμού υπηρεσιακής κατάστασης η γνώμη που εξέδωσε η εν λόγω επιτροπή αναπηρίας δεσμεύει την αρμόδια για τους διορισμούς αρχή του οργάνου, το οποίο δεν διαθέτει καμιά διακριτική ευχέρεια ως προς το θέμα αυτό.

Το όνομα του υπαλλήλου αυτού αναφέρθηκε στο βελγικό τύπο στα πλαίσια μιας δικαστικής διαδικασίας που ξεκίνησαν οι βελγικές αρχές και βρίσκεται ακόμη στο στάδιο των ανακρίσεων. Η Επιτροπή υπενθυμίζει στο Αξιότιμο Μέλος του Κοινοβουλίου ότι ο κανονισμός υπηρεσιακής κατάστασης των υπαλλήλων προβλέπει ότι σε περίπτωση που κάποιος μόνιμος υπάλληλος κατηγορείται για σοβαρό παράπτωμα, είτε για παράλειψη των επαγγελματικών του υποχρεώσεων είτε για παράβαση του κοινού δικαίου, η αρμόδια για τους διορισμούς αρχή μπορεί να τον παύσει από τα καθήκοντά του κινώντας εναντίον του την πειθαρχική διαδικασία. Δεν μπορεί όμως να παρθεί καμιά οριστική απόφαση όσον αφορά την κατάστασή του παρά μόνον όταν θα έχει εκδοθεί η οριστική απόφαση του εθνικού δικαστηρίου.

Όλες αυτές οι διατάξεις εφαρμόσθηκαν στην προκειμένη περίπτωση.

Πράγματι, η αρμόδια για τους διορισμούς αρχή έλαβε την απόφαση να κινήσει την πειθαρχική διαδικασία εναντίον του εν λόγω υπαλλήλου και να τον παύσει από τα καθήκοντά του, μόλις πληροφορήθηκε τα ποινικά μέτρα που ελήφθησαν εναντίον του. Εντούτοις, η πειθαρχική διαδικασία έχει ανασταλεί και η κατάσταση του υπαλλήλου δεν μπορεί να διευθετηθεί παρά μόνο μετά την έκδοση της οριστικής απόφασης του δικαστηρίου σύμφωνα με το τελευταίο εδάφιο του άρθρου 88 του κανονισμού υπηρεσιακής κατάστασης.